Først og fremmest afhænger udplantningstidspunktet for roser af, hvilken slags rose du har med at gøre.
Potteroser kan købes hele året rundt og kan også plantes ud hele året rundt – så længe at jorden ikke er frossen, naturligvis. Vi anbefaler, at du planter potteroser ud i foråret, gerne i april måned. Her er udvalget af potteroser nemlig størst.
Barrodsroser, derimod, kan kun købes i perioden fra oktober til maj. Det er bedst at købe og plante barrodsroserne ud, når de sættes til salg i oktober. Her er udvalget størst, kvaliteten er højest og efteråret giver planterne de bedste vækstbetingelser. Om efteråret er jorden nemlig endnu lun efter sommeren og efterårets regn sikrer, at jorden er godt fugtig.